mehri
Mehri er det største sprog inden for den nutidige sydarabiske sproggruppe. Det tales af ca. 130.000 mennesker i det østlige Yemen og i den bjergrige Dhofar-provins i det vestlige Oman. Dertil kommer ca. 40.000 immigranter i Saudi-Arabien og Kuwait.
Mehri har ingen officiel status og ingen skriftlig tradition. Som skriftsprog anvendes arabisk. De sydarabiske sprog er dog ikke varianter af arabisk; deres navn sigter til den geografiske udbredelse på den sydlige del af Den Arabiske Halvø.